**Mark Elliot Zuckerberg** ([zʌkərbɜːrɡ] s. 14. toukokuuta 1984 White Plains, New York) on yhdysvaltalainen ohjelmistosuunnittelija ja liikemies, joka tunnetaan yhteisöpalvelu Facebookin perustajana ja Meta, Inc. -yrityksen toimitusjohtajana.

Zuckerberg ohjelmoi Facebookin ensimmäisen version vuonna 2004 opiskellessaan Harvardissa. Palvelusta tuli seuraavina vuosina hyvin suosittu maailmanlaajuisesti, ja se teki Zuckerbergistä miljardöörin jo 26-vuotiaana.

Varhainen elämä
---------------

Mark Zuckerberg syntyi 14. toukokuuta 1984 ja kasvoi Dobbs Ferryssä New Yorkissa. Hänen isänsä Edward on hammaslääkäri ja äitinsä Karen oli työskennellyt psykiatrina ennen kuin siirtyi avustamaan miestään tämän vastaanotolla. Zuckerbergillä on kolme siskoa, joista vanhin, Randi, oli Facebookin markkinointijohtaja vuoteen 2011 saakka.

Zuckerberg kirjoitti tietokoneohjelmia ja -pelejä jo nuorena. Hänen yksityinen ohjelmoinninopettajansa piti 11-vuotiasta Zuckerbergia lapsinerona, ja hänen isänsä ilmoitti hänet paikallisen collegen tietokonekurssille.

Opiskeluvuodet
--------------

### High school

Zuckerberg kävi kaksi vuotta high schoolia Ardsleyssa New Yorkissa ja sen jälkeen vuoden Phillips Exeter Academy -preppauskoulua Exeterissa. Päättötyökseen Zuckerberg laati toisen opiskelijan kanssa ohjelman, jonka tekoäly antoi musiikkisuosituksia käyttäjän aiemman kuunteluhistorian mukaan. Microsoft ja AOL tarjosivat ohjelmasta miljoona dollaria ja halusivat palkata Zuckerbergin kehittämään sitä, mutta Zuckerberg halusi käydä koulun loppuun ja kieltäytyi.

### Harvard

Zuckerberg aloitti syksyllä 2002 Harvardin yliopistossa psykologian ja tietojenkäsittelytieteen opinnot. Hän liittyi juutalaiseen oppilaskuntaan Alpha Epsilon Pi’hin. Hän tapasi opiskelijajuhlissa amerikankiinalaisen Priscilla Chanin, josta tuli myöhemmin hänen vaimonsa.

Zuckerberg jatkoi Harvardissa tietokoneohjelmien laatimista. Yksi hänen ohjelmistaan, Course Match, auttoi opiskelijoita valitsemaan kurssejaan sen mukaan, mitä toiset opiskelijat olivat valinneet. Sen jälkeen Zuckerberg kehitti Facemashin, jonka avulla opiskelijat saattoivat selvittää, kuka oli kampuksen viehättävin opiskelija. Ohjelma näytti kerrallaan kahden opiskelijan kuvat, ja käyttäjä valitsi niistä paremmannäköisen. Voittajan rankingluku parani, ja hänen kuvansa pääsi kilpailemaan toisia menestyjiä vastaan. Kuvat Zuckerberg hankki hakkeroimalla luvatta opiskelija-asuntoloiden koneet. Ohjelmasta tuli kampuksella hyvin suosittu, vaikka yliopiston lehti *Harvard Crimson* haukkuikin sen. Kun jotkut opiskelijat ja naisjärjestöt olivat valittaneet ohjelmasta, yliopisto sulki Zuckerbergin internet-yhteyden, Zuckerberg joutui kurinpidollisten toimien kohteeksi ja hänen täytyi pyytää anteeksi naisjärjestöiltä. Ohjelma ehti olla käytössä vain yhden päivän ajan.

### Facebookin perustaminen

Yksi Zuckerbergin ohjelmointiprojekteista oli auttaa kolmea vanhempaa opiskelijaa perustamaan verkkosivuston. He olivat suunnitelleet treffi- ja yhteisöpalvelua nimeltä Harvard Connection, jonka kautta saisi myös tietoa juhlista, yökerhoista ja muusta toiminnasta. Zuckerberg auttoi miehiä viikon ajan mutta jättäytyi sitten projektista ja alkoi tehdä itsekseen samanlaista palvelua. Hän rekisteröi domainin TheFacebook.com ja suunnitteli Harvardin "naamakirjan" Internet-version, jossa hän yhdisteli omien Course Matchin ja Facemashin sekä Friendster-ohjelman toimintoja. Palvelu julkaistiin 4. helmikuuta 2004, ja siitä tuli nopeasti hyvin suosittu Harvardissa. Pian Zuckerberg avasi palvelun myös muiden yliopistojen opiskelijoille. Kuukauden kuluessa palvelussa oli jo 10 000 aktiivista käyttäjää, ja se vei suuren osan Zuckerbergin ajasta. Hän muutti Kaliforniaan ja lopetti opintonsa Harvardissa toisen lukuvuotensa lopussa.

Facebookin johdossa
-------------------

Zuckerberg vuonna 2005.
Sijoittajat tarjosivat kesäkuussa 2004 Zuckerbergille kymmenen miljoonaa dollaria TheFacebook.comista, mutta Zuckerberg torjui tarjouksen, kuten myöhemmätkin ja vielä suuremmat tarjoukset, joista suurin oli Yahoon miljardin dollarin tarjous. Hän vuokrasi talon Palo Altosta ja työskenteli siellä ystäviensä kanssa TheFacebookin parissa. Ryhmään liittyi myös Sean Parker, Napsterin kehittäjä, josta oli kokemattomalle Zuckerbergille apua sopimusten ja sijoittajayhteyksien kanssa. TheFacebook kasvoi ja otti mukaan mainostajia, ja vuonna 2005 Zuckerberg vaihtoi sen domainiksi lyhyemmän Facebook.com. Vuonna 2006 Facebookilla oli jo 7 miljoonaa käyttäjää ja Zuckerberg laajensi sen myös yliopistoyhteisöjen ulkopuolelle. Seuraavien vuosien aikana Zuckerberg lisäsi Facebookiin uusia ominaisuuksia oman näkemyksensä mukaisesti, ja palvelusta tuli maailmanlaajuinen ja hyvin suosittu.

Omaisuus ja vaikutusvalta
-------------------------

Vuonna 2010 *Forbes*-lehti arvioi Zuckerbergin netto-omaisuudeksi 6,9 miljardia dollaria. Hänestä tuli 26-vuotiaana maailman nuorin miljardin Yhdysvaltain dollarin omaisuuden luonut henkilö, minkä lisäksi hän oli Yhdysvaltojen 19. ja maailman 52. rikkain ihminen. Kaksi vuotta myöhemmin hän oli noussut maailman 35. rikkaimmaksi ihmiseksi. Hänen omaisuutensa arvioitiin 17,5 miljardin dollarin arvoiseksi. Vuonna 2018 hänen omaisuutensa oli noin 51,4 miljardia Yhdysvaltain dollaria.

*Time*-lehti nosti Zuckerbergin maailman sadan vaikutusvaltaisimman ihmisen joukkoon vuonna 2008. Vuonna 2010 *Time* valitsi Zuckerbergin vuoden henkilöksi.

Zuckerberg on Facebookin suurin omistaja yhtiön pörssiinlistautumisen jälkeen. Hän omisti Facebookin osakkeista 28,4 prosenttia vuonna 2012, ja hänellä oli tuolloin 56,9 prosenttia yrityksen kokonaisäänivallasta. Vuonna 2019 Zuckerbergillä oli yli 400 miljoonaa Facebookin osaketta kokonaisarvoltaan 82,2 miljardia dollaria sekä 57,9 prosentin äänivalta yhtiössä.

Oikeusjuttuja ja syytöksiä
--------------------------

Harvard Connection -palvelun perustajat haastoivat Zuckerbergin syksyllä 2004 oikeuteen siitä, että tämä oli varastanut Harvard Connectionin perustajien ideoita Facebookiinsa. Zuckerberg joutui maksamaan palvelun perustajille 20 miljoonaa dollaria ja Facebookin osakkeita. Myös sijoittaja Eduardo Saverin haastoi Zuckerbergin oikeuteen siitä, ettei Zuckerberg ollut maksanut hänelle takaisin rahoja, joiden tuella Facebook perustettiin.

Vuonna 2012 sijoittajat haastoivat Zuckerbergin oikeuteen sisäpiirikaupoista epäiltynä. Haasteen mukaan Zuckerberg oli saanut sisäpiiritiedon siitä, että osakkeen hinta listautumisannissa on rajusti yliarvioitu, ja käytti sisäpiiritietoa hyväkseen omissa osakekaupoissaan. Zuckerberg myi yli miljardin dollarin arvosta Facebookin osakkeita juuri ennen kuin osakkeen hinta aloitti rajun alamäkensä.

Zuckerberg oli 10. huhtikuuta 2018 ensimmäistä kertaa Yhdysvaltain kongressin kuultavana koskien Facebookin tietovuotoja. Cambridge Analytican entinen työntekijä paljasti sen keränneen kymmenien miljoonien Facebook-käyttäjien profiilitietoja. Euroopan parlamentin kuultavana Zuckerberg oli 22. toukokuuta 2018. Hän pahoitteli sitä, että Facebookin välineitä käytettiin vahingon aiheuttamiseksi.

Yksityiselämä
-------------

Zuckerberg vaimonsa Priscilla Chanin kanssa Prahassa vuonna 2013.
Zuckerberg on juutalaistaustainen. Eräässä vaiheessa hän määritteli itsensä ateistiksi, mutta on sittemmin kiistänyt olevansa ateisti ja kertonut arvostavansa uskontoja.

Zuckerberg avioitui 19. toukokuuta 2012 Priscilla Chanin kanssa. Vaimo sai kolme keskenmenoa, mutta marraskuun lopussa 2015 heille syntyi tyttövauva, joka sai nimekseen Max. Viikko lapsen syntymän jälkeen Zuckerberg ilmoitti avoimessa kirjeessä tyttärelleen, että hänen syntymänsä kunniaksi he perustavat hyväntekeväisyyssäätiön, jolle aikovat lahjoittaa elämänsä aikana 99 prosenttia Facebook-osakkeidensa arvosta. Arvo oli joulukuussa 2015 noin 42 miljardia dollaria. Zuckerberg vaimoineen sai toisen, August-nimisen lapsen elokuussa 2017.

Katso myös
----------

* *The Social Network*, Facebookin syntyvaiheista kertova elokuva, jossa Zuckerbergia esitti Jesse Eisenberg.

Lähteet
-------

* Lüsted, Marcia Amidon: *Mark Zuckerberg: Facebook Creator*. ABDO Pub. Company, 2012. ISBN 9781617830082.

### Viitteet

1. ↑  Lüsted 2012, s. 16–17.
2. ↑  Randi Zuckerberg leaves Facebook  3.8.2011. CNN. Viitattu 21.1.2021.
3. ↑  Lüsted 2012, s. 18–22.
4. ↑  Lüsted 2012, s. 22–23.
5. ↑  Lüsted 2012, s. 23, 27.
6. ↑  Lüsted 2012, s. 27–32.
7. ↑  Lüsted 2012, s. 34–42.
8. ↑  Lüsted 2012, s. 44–51.
9. ↑  Lüsted 2012, s. 66–74.
10. ↑  The Richest people in America Forbes. Viitattu 23.9.2010. (englanniksi)
11. ↑  Mark Zuckerberg *Forbes*. Viitattu 10.3.2011. (englanniksi)
12. ↑  The World's Billionaires *Forbes.com*.  8.3.2012. Viitattu 8.3.2012. (englanniksi)
13. ↑
14. ↑  Facebookin perustaja on Time-lehden vuoden henkilö  15.12.2010. Helsingin Sanomat. Viitattu 15.12.2010.
15. ↑  Valta Facebook-yhtiössä pysyy tiukasti Mark Zuckerbergilla *HS.fi*.  2.2.2012. Viitattu 2.2.2012.
16. ↑  Matthew Johnston: Top 5 Shareholders of Facebook *Investopedia*.  9.12.2020. Viitattu 18.12.2020.
17. ↑  Lüsted 2012, s. 56–64.
18. ↑  Marika Kataja-Lian: Facebookin Zuckerberg oikeuteen sisäpiirikaupoista  5.6.2012. Yle Uutiset. Viitattu 5.6.2012.
19. ↑  Ervasti, Anu-Elina; Kokko, Tuomas: Facebookin toimitusjohtaja Zuckerberg pyysi anteeksi käyttäjätietojen väärinkäyttöä – palvelu alkaa ilmoittaa käyttäjilleen, onko heidän tietojaan voinut päätyä vääriin käsiin *HS.fi*.  9.4.2018. Helsingin Sanomat. Viitattu 10.4.2018.
20. ↑  Zuckerberg's European Parliament testimony criticised *bbc.com*.  22.5.2018. BBC. Viitattu 23.5.2018.
21. ↑  Burrell, Ian. "Mark Zuckerberg: He's got the whole world on his site", *The Independent*, 34.5.2010. Luettu 11.5.2013.
22. 1 2  Boggan, Steve. "The Billionaire Facebook Founder making a fortune from your secrets (though you probably don't know he's doing it)", *Daily Mail*, 21.5.2010. Luettu 11.5.2013.
23. ↑  Vara, Vauhini. "Too Much Information?", *The Wall Street Journal*, 28.11.2007. Luettu 11.5.2013.
24. ↑  Alef, Daniel. *Mark Zuckerberg: The Face Behind Facebook and Social Networking*, Titans of Fortune Publishing (2010)
25. ↑  Zauzmer, Julie: Mark Zuckerberg says he’s no longer an atheist, believes ‘religion is very important’ *The Washington Post*.  30.12.2016. Viitattu 10.4.2018. (englanniksi)
26. ↑  Littlefair, Sam: Mark Zuckerberg says "Buddhism is an amazing religion" *lionsroar.com*.  27.10.2015. Viitattu 10.4.2018. (englanniksi)
27. ↑  Tiina Forsberg: Facebookin perustajan viikko huipentui avioliittoon Yle.fi Uutiset 20.5.2012. Viitattu 20.5.2012.
28. ↑  Day after historic IPO, Facebook's Zuckerberg weds *AP* 20.5.2012. Viitattu 20.5.2012.
29. ↑  Facebookin perustaja Zuckerberg jakaa 99 prosenttia osakkeistaan hyväntekeväisyyteen (digitilaajille)  2.12.2015. Helsingin Sanomat.  Arkistoitu. Viitattu 4.12.2015.
30. ↑  Mark Zuckerbergista taas isä - tiedotti asiasta tietysti Facebookissa *iltalehti.fi*. Viitattu 30.8.2017.

Aiheesta muualla
----------------

* Kuvia tai muita tiedostoja aiheesta **Mark Zuckerberg** Wikimedia Commonsissa

* Mark Zuckerberg Facebookissa
* Mark Zuckerberg Twiterissä
* Mark Zuckerberg - Forbes

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Ruotsi
* Latvia
* Japani
* Tšekki
* Kroatia
* Alankomaat
* Puola
* Portugali

 |
|  |
| Muut | 
* IdRef

 |

 |